武漢肺炎俄羅斯疫情

武漢肺炎俄羅斯疫情，係介紹2020年「武漢肺炎」喺俄羅斯嘅爆發情形。5月份以嚟，確診病例以每日一萬人嘅速度飆升，醫療資源嘅情況嚴謹。截至11月25號俄羅斯衛生部等嘅數據，確診個案累計達到咗2,162,503單，死咗37,538個人。而當地官方公布嘅整體死亡數字，明顯低過其他國家。莫斯科市政府發出咗警告，話市內每五名市民中可能就有一人受到感染。

時序 
2020年1月22號喺聖彼德堡普爾科沃機場，一由上海搭航機到埠嘅俄羅斯旅客，有發現疑似病症，需要入院。1月31號公佈確診嘅頭兩單病例，患者都係中國大陸公民。

2月23號，八個由鑽石公主號撤返嚟嘅俄籍遊客，畀轉送到喀山隔離治理，包括咗三個確診個案，當作係國際個案、未有直接計入病例總數度。呢批接受隔離嘅國民，包括康復嘅3個人，係到咗3月8號先至解除咗隔離觀察。

2月28號經病毒測試，一去過伊朗嘅俄羅斯人，喺阿塞拜疆畀確認感染咗病毒。跟著幾日過後，俄羅斯衛生部再宣佈有兩個喺阿拉伯嘅俄羅斯人，受到咗感染。

3月1號時塞凡堡有一女子未接受病毒測試，就喺醫院度走咗佬而畀通緝，據報佢走到去咗頓河畔羅斯托夫。

到3月2號莫斯科度確診中第一個病例，確診嘅後生仔係2月21號喺意大利度假陣開始唔舒服，跟著23號返到俄羅斯，就留喺莫斯科州嘅屋企度。2月27號去診所睇醫生陣，有明顯嘅病症，跟著就轉送莫斯科入院。據報呢名病患喺3月6號經已康復。

應對 
俄羅斯為咗避免肺炎傳播，由1月30號就開始關閉同中國大陸接壤嘅邊境，仲停埋同中國大陸人士核發電子簽證。俄羅斯外交部同時建議啲俄羅斯人避免去中國大陸，仲請旅居中國嘅俄羅斯人同俄大使館保持聯繫。俄羅斯除咗關閉同中國大陸、蒙古之間嘅邊境外，仲全面停駛咗所有來往中國、北韓之間嘅火車，國營航空公司「俄羅斯航空」亦大幅縮減往來中國、香港嘅航班，俄羅斯其他主要嘅航空公司就早喺1月31號開始，暫停往返中國嘅航班。

1月份新任命嘅總理米舒斯京就喺2月18號簽署咗一項法令，由2月20號開始禁止中國公民，包括香港同澳門居民入境俄羅斯。而據報由2月19號開始，莫斯科地鐵，公共交通系統都接到咗命令，要專登檢查中國人。官方仲特別印製咗中俄雙語表格，畀嗰啲畀拉嘅中國人填寫，內容包括咗住址、抵達俄羅斯嘅時間、ID冧巴、聯繫電話等。當局仲用埋人面識別技術，篩查疑似入境俄羅斯而未接受14日強制隔離嘅人士，據指當局喺莫斯科嘅巴士、地鐵同電車等公共交通工具度篩查中國公民。

莫斯科嘅差人就同時間收柯打去搜啲逗留嘅中國人，四圍掃蕩啲旅店、宿舍、公寓大樓仲有商家，喺街度同第啲公共場所攔查中國人證件，據話差人會影埋啲中國人嘅大頭像。如果差人話證件有問題，或者見冇證件，啲中國人就會被帶返差館，跟著可能人會強行帶去隔離中心，仲可能面臨第啲嘅處罰。喺離莫斯科1800公里外嘅葉卡捷琳堡市，當地嘅中國人社區都受到咗嚴密監控，巡邏人員同啲中國人派口罩，仲有派要求去醫院檢查嘅單張。此外當局仲強制咗由中國返俄羅斯嘅14,000有多嘅人接受隔離觀察。

莫斯科市自2月開始，要求有輕症、同確診者有過密切接觸或由爆發疫情國家返嚟嘅人，都要強制居家隔離14日，違者最高可面臨5年嘅監禁，外國人士就會被驅逐出境。市長索比亞寧喺2月份嘅網誌度話，當局會用自動人面識別系統，監察隔離人士係咪有遵守規定，仲講到有過確診嘅中國女性嘅室友原本應該強制隔離，但被監控到佢試過偷偷地落街。而莫斯科警方就話，已利用過呢啲技術扣查咗成200人係違反咗隔離令。

重啟經濟 
5月11號普京宣布，自12號開始部分解除因疫情而實施嘅封鎖措施，結束持續咗6個禮拜嘅「停工期」。據普京表示，放寬措施將覆蓋所有嘅經濟領域，最先重啟嘅行業包括建築業同農業等。普京又話，部分地區仍會維持較嚴格嘅管控，禁止舉辦大型公共活動，國民仍須遵守嚴格衞生要求。

科研 
俄羅斯衛生部2月後期發佈咗一份官方報告，認為由臨床訊息睇，預防同治理呢種傳染病嘅方法係相當有限，而呢個病嘅最明顯症狀係急性呼吸窘迫症候群。報告話個病毒係屬於RNA嘅單鏈病毒，歸類係β-CoV，同沙士、MERS係同一家族。而報告又話遺傳序列同沙士有成七成相似，認為「可能係蝙蝠冠狀病毒，同未知病毒重組而成嘅，唔係自然演化嘅病毒。

俄羅斯嘅國家病毒學與生物科技研究中心負責人伊瑪迪諾夫，喺3月16號接受新西伯利亞新聞電視台訪問陣話，中心嘅科學家研發咗一啲數武漢肺炎病毒原型疫苗，開始咗實驗室動物試驗，預定會喺6月公布效果最好嘅疫苗。

醫護離奇死亡 
俄羅斯喺4到5月間，接連傳出3起醫師墜樓事件，兩人死亡一人重傷，而其中兩個醫師生前都同醫院方面有所分歧，批評過醫院入邊為醫護提供嘅防護資源唔足夠。由於啲墜樓事件疑點重重，疫情當中嘅前線醫護權益就喺媒體同社群網站度引發咗關注，俄羅斯嘅執法部門因而都介入咗去調查。

圖集

攷

R
俄羅斯史